**СЛОЖЕНИ ГЛАГОЛСКИ ФОРМИ**

Сложени [глаголски форми](https://makedonskijazik.mk/2018/10/%D0%B3%D0%BB%D0%B0%D0%B3%D0%BE%D0%BB%D1%81%D0%BA%D0%B8-%D1%84%D0%BE%D1%80%D0%BC%D0%B8.html) претставуваат состав од глаголот што се менува и друг помошен збор. Помошните зборови, кои можат да бидат помошни глаголи се **сум** и **има** и честичките **ќе** и **би**, што секогаш стојат пред глаголот, не мора непосредно, но му претходат.

**Сложени глаголски форми се:**

* [минато неопределено време](https://makedonskijazik.mk/2018/10/%D0%BC%D0%B8%D0%BD%D0%B0%D1%82%D0%BE-%D0%BD%D0%B5%D0%BE%D0%BF%D1%80%D0%B5%D0%B4%D0%B5%D0%BB%D0%B5%D0%BD%D0%BE-%D0%B2%D1%80%D0%B5%D0%BC%D0%B5.html)
* [предминато време](https://makedonskijazik.mk/2018/10/%D0%BF%D1%80%D0%B5%D0%B4%D0%BC%D0%B8%D0%BD%D0%B0%D1%82%D0%BE-%D0%B2%D1%80%D0%B5%D0%BC%D0%B5-%D0%BF%D0%BB%D1%83%D1%81%D0%BA%D0%B2%D0%B0%D0%BC%D0%BF%D0%B5%D1%80%D1%84%D0%B5%D0%BA%D1%82.html)
* [идно време](https://makedonskijazik.mk/2018/10/%D0%B8%D0%B4%D0%BD%D0%BE-%D0%B2%D1%80%D0%B5%D0%BC%D0%B5.html)
* [минато-идно време](https://makedonskijazik.mk/2018/10/%D0%BC%D0%B8%D0%BD%D0%B0%D1%82%D0%BE-%D0%B8%D0%B4%D0%BD%D0%BE-%D0%B2%D1%80%D0%B5%D0%BC%D0%B5.html)
* [идно прекажано време](https://makedonskijazik.mk/2018/10/%D0%B8%D0%B4%D0%BD%D0%BE-%D0%BF%D1%80%D0%B5%D0%BA%D0%B0%D0%B6%D0%B0%D0%BD%D0%BE-%D0%B2%D1%80%D0%B5%D0%BC%D0%B5.html)
* [глаголски конструкции со има/нема](https://makedonskijazik.mk/2018/11/%D0%B3%D0%BB%D0%B0%D0%B3%D0%BE%D0%BB%D1%81%D0%BA%D0%B8-%D0%BA%D0%BE%D0%BD%D1%81%D1%82%D1%80%D1%83%D0%BA%D1%86%D0%B8%D0%B8-%D1%81%D0%BE-%D0%B8%D0%BC%D0%B0-%D0%BD%D0%B5%D0%BC%D0%B0.html)
* [можен начин](https://makedonskijazik.mk/2018/10/%D0%BC%D0%BE%D0%B6%D0%B5%D0%BD-%D0%BD%D0%B0%D1%87%D0%B8%D0%BD-%D0%BF%D0%BE%D1%82%D0%B5%D0%BD%D1%86%D0%B8%D1%98%D0%B0%D0%BB.html)

# МИНАТО НЕОПРЕДЕЛЕНО ВРЕМЕ (ПЕРФЕКТ)

1. **Дефинирање на** **минатото неопределено време (перфект)**

Минато неопределено време е [сложена глаголска форма](https://makedonskijazik.mk/2010/02/%D1%81%D0%BB%D0%BE%D0%B6%D0%B5%D0%BD%D0%B8-%D0%B3%D0%BB%D0%B0%D0%B3%D0%BE%D0%BB%D1%81%D0%BA%D0%B8-%D1%84%D0%BE%D1%80%D0%BC%D0%B8.html) образувана со помошниот глагол сум. Ова време означува дејство кое е вршено или завршено во минатото, без притоа да се побудува претстава за одреден момент кога се одвивало. Формите на минато неопределено време служат за директно кажување или за прекажување на минати глаголски дејства.

1. **Образување на минатото неопределено време (перфект)**

Се образува од помошниот глагол **сум** во сегашно време и [глаголската](https://makedonskijazik.mk/2018/10/%D0%B3%D0%BB%D0%B0%D0%B3%D0%BE%D0%BB%D1%81%D0%BA%D0%B0-%D0%BB-%D1%84%D0%BE%D1%80%D0%BC%D0%B0.html)**л- форма**(сум читал).

Во зависност од видот на глаголот, несвршен или свршен, разликуваме:

**Минато неопределено несвршено време**

Ова време се образува од несвршени глаголи.

На пример:

Еднина Множина  
1л. сме читале 1л. сум читал  
2л. си читал 2л. сте читале  
3л. читал 3л. читале

**Минато неопределено свршено време**

 Ова време се образува од свршени глаголи.

На пример:

Еднина Множина  
1л. сум прочитал 1л. сме прочитале  
2л. си прочитал 2л. сте прочитале  
3л.прочитал 3л. прочитале

#### ****Значењата на минато неопределено време****

 Со минато неопределено време може да се изрази директно или прекажано глаголско дејство.

**1. Директно кажување**

При директното кажување ние сме биле очевидци или сами сме го извршиле дејството во минатото.

а) Се искажува со прво лице (1 л.), бидејќи сами сме го вршеле или извршиле.

На пример: Јас сум бил во Минхен.

б) Може да се изрази и со второ лице, ако сме биле присутни, односно не ни кажал некој друг.

На пример: Ти си ми помагал и порано.

в) Поретко се сврзува со трето лице. Тоа се случува кога првото лице логично го посведочува дејството што е во врска со третото лице.

На пример: Никогаш не изгледал вака нерасположен.

**2. Прекажаност на глаголските дејства**

Глаголските дејства кои се извршиле без наше присуство, ги прекажуваме, односно за нив сме чуле од некој друг.

а) Прекажувањето најчесто се јавува во трето лице.

На пример: Петре дошол кај мене дома, ме почекал малку, па си отишол.

б) Поретко се употребува во второ лице, а тоа се случува кога сме разбрале од некој друг. На пример: Овие денови си бил болен.

в) Во прво лице се искажува значење блиско до прекажаноста.

На пример: Сум го загубил пенкалото.

# ПРЕДМИНАТО ВРЕМЕ (ПЛУСКВАМПЕРФЕКТ)

Предминато време е [сложена глаголска форма](https://makedonskijazik.mk/2010/02/%D1%81%D0%BB%D0%BE%D0%B6%D0%B5%D0%BD%D0%B8-%D0%B3%D0%BB%D0%B0%D0%B3%D0%BE%D0%BB%D1%81%D0%BA%D0%B8-%D1%84%D0%BE%D1%80%D0%BC%D0%B8.html). Со него се искажува дејство што се извршило пред некое друго минато дејство. Се образува од минато определено несвршено време од [сум](https://makedonskijazik.mk/2018/10/%D0%B3%D0%BB%D0%B0%D0%B3%D0%BE%D0%BB%D0%BE%D1%82-%D1%81%D1%83%D0%BC.html) (бев) и[глаголската л-форма](https://makedonskijazik.mk/2018/10/%D0%B3%D0%BB%D0%B0%D0%B3%D0%BE%D0%BB%D1%81%D0%BA%D0%B0-%D0%BB-%D1%84%D0%BE%D1%80%D0%BC%D0%B0.html).**бев + л-форма**

**Со глагол од а-група:**

Еднина Множина  
1л. бев читал (прочитал) 1л. бевме читале (прочитале)  
2л. беше читал (прочитал) 2л. бевте читале (прочитале)  
3л. беше читал (прочитал) 3л. беа читале (прочитале)

**Со глагол од и-група**

Еднина множина  
1л. бев носел 1л. бевме носеле  
2л. беше носел 2л. бевте носеле  
3л. беше носел 3л. беа носеле

**Со глагол од е-група**

 Еднина Множина  
1л. бев одел 1л. бевме оделе  
2л. беше одел 2л. бевте оделе  
3л. беше одел 3л. беа оделе

#### ****Значењето на предминато време****

 Значењето на ова време е означување дејство што се случило пред друго минато дејство. Употребата на предминатото време е многу ограничена во современиот македонски јазик. Формите на ова време се чувствуваат застарени, па има тенденција да се заменат со некои други, како што се: минато неопределено или определено со конструкциите со глаголска придавка и сл.

На пример:

*Се беше изнаоблекол како да е среде зима.*

*Во современиот израз почесто ќе употребиме:*

*Се изнаоблекол како да е среде зима.*

*Беше изнаоблечен како да е среде зима.*

*Се имаше изнаоблечено како да е среде зима.*

# ИДНО ВРЕМЕ

Идно време е [сложена глаголска форма](https://makedonskijazik.mk/2010/02/%D1%81%D0%BB%D0%BE%D0%B6%D0%B5%D0%BD%D0%B8-%D0%B3%D0%BB%D0%B0%D0%B3%D0%BE%D0%BB%D1%81%D0%BA%D0%B8-%D1%84%D0%BE%D1%80%D0%BC%D0%B8.html). Со него се означува дејство кое се врши или извршува по моментот на зборувањето. Идноста не мора да се однесува само на моментот на зборувањето, туку и на идност по некој минат момент.

На пример:

***Утре ќе одам на Водно.***

***Минатата недела ти кажав дека ќе одам на Водно.***

Идно време може да се образува и од несвршени и од свршени глаголи. Се образува од честичката ќе и сегашно време од глаголот.

**ќе + глагол во сегашно време**

На пример, со глаголи од трите групи (а, е, и)

Еднина Множина  
1л. ќе читам, ќе плетам, ќе носам 1л. ќе читаме, ќе плетеме, ќе носиме  
2л. ќе читаш, ќе плетеш, ќе носиш 2л. ќе читате, ќе плетете, ќе носите  
3л. ќе чита, ќе плете, ќе носи 3л. ќе читаат, ќе плетат, ќе носат

* Одречна форма се образува на тој начин што негацијата не ја ставаме пред целата форма за идно време, односно пред честичката ќе: Не ќе можам да дојдам.

#### ****Значењата на идно време****

 Освен основното значење, со идно време може да искажеме и:

* **минатост**: *Влегов во морето да се капам, и што*ќе видам*: полно медузи*.
* **заповед:** Ќе направиш*како што ти велам!*
* **претпоставка:** *Што мислиш, колку дрва има во паркот?*Ќе да има *илјада.*
* **севременост, во пословици**: *Ако си овца, секој*ќе те стриже.
* **повторливост:** *Секоја година кога ми доаѓаат гостите,*ќе јадат, ќе пијат, ќе пеат *и убаво си поминуваат.*
* **услов**: *Ако отидеш со него, враќање*ќе нема.

За засилување на значењето на идност може да употребиме и форма образувана со: **има/нема, честичката да и сегашно време од глаголот**.

На пример: Денес има да учам цел ден.

# МИНАТО-ИДНО ВРЕМЕ

Минато-идно време е [сложена глаголска форма](https://makedonskijazik.mk/2010/02/%D1%81%D0%BB%D0%BE%D0%B6%D0%B5%D0%BD%D0%B8-%D0%B3%D0%BB%D0%B0%D0%B3%D0%BE%D0%BB%D1%81%D0%BA%D0%B8-%D1%84%D0%BE%D1%80%D0%BC%D0%B8.html). Со него се означува дејство кое е идно во однос на некој друг минат момент. Во однос на сегашниот момент, тоа означува минатост.

Се образува со честичката ќе и минато определено несвршено време од глаголот.

**ќе + глагол во минато определено несвршено време**

На пример:

Еднина множина  
1л. ќе викав, ќе носев, ќе перев 1л. ќе викавме, ќе носевме, ќе перевме  
2л. ќе викаше, ќе носеше, ќе переше 2л. ќе викавте, ќе носевте, ќе перевте  
3л. ќе викаше, ќе носеше, ќе переше 3л. ќе викаа, ќе носеа, ќе переа

Иако од свршени глаголи не се образува минато определено несвршено време, сепак таквите форми се употребуваат при градбата на минато-идно време. Значи, ова време може да се направи и од несвршени и од свршени глаголи.

На пример:

Еднина множина  
1л. ќе извикав, ќе износев, ќе исперев 1л. ќе извикавме, ќе износевме, ќе исперевме  
  
2л. ќе извикаше, ќе износеше, ќе испереше 2л. ќе извикавте, ќе износевте, ќе исперевте  
3л. ќе извикаше, ќе износеше, ќе испереше 3л. ќе извикаа, ќе износеа, ќе испереа

* Одречната форма се образува со негацијата **не** која стои пред целата глаголска форма, односно пред честичката **ќе**: *не ќе извикав.*
* Одречни форми со истото значење се прават со глаголот **нема** (во форма на трето лице еднина минато определено време) и **да-конструкцијата**: *немаше да извикам.*

#### ****Значењата на минато-идно време****

Основното значење на ова време е означување на таква идност која не следува по моментот на зборувањето, туку по некој друг минат момент.

На пример: *Ќе го гледав филмот да не заспиев.*

Другите значења на минато-идно време се слични со значењата на [идно време](https://makedonskijazik.mk/2018/10/%D0%B8%D0%B4%D0%BD%D0%BE-%D0%B2%D1%80%D0%B5%D0%BC%D0%B5.html), особено во изразување нерален услов и при повторливи дејства.

* **нереален услов**: Да можеше, ќе дојдеше.
* **повторливи дејства**: Ќе исчистев,ќе подготвев ручек, ќе ги принесов чиниите и ќе чекав да дојдат.

# ИДНО ПРЕКАЖАНО ВРЕМЕ

Идно прекажано време е [сложена глаголска форма](https://makedonskijazik.mk/2010/02/%D1%81%D0%BB%D0%BE%D0%B6%D0%B5%D0%BD%D0%B8-%D0%B3%D0%BB%D0%B0%D0%B3%D0%BE%D0%BB%D1%81%D0%BA%D0%B8-%D1%84%D0%BE%D1%80%D0%BC%D0%B8.html). Со него се искажува идно или минато-идно дејство кое сами не можеме да го посведочиме. Се образува со честичката **ќе** и [минато неопределено време](https://makedonskijazik.mk/2018/10/%D0%BC%D0%B8%D0%BD%D0%B0%D1%82%D0%BE-%D0%BD%D0%B5%D0%BE%D0%BF%D1%80%D0%B5%D0%B4%D0%B5%D0%BB%D0%B5%D0%BD%D0%BE-%D0%B2%D1%80%D0%B5%D0%BC%D0%B5.html) од глаголот.

На пример:

Еднина Множина  
1л. ќе сум читал (прочитал) 1л. ќе сме читале (прочитале)  
2л. ќе си читал (прочитал) 2л. ќе сте читале (прочитале)  
3л. ќе читал (прочитал) 3л. ќе читале (прочитале)

* Ова време се образува и од несвршени и од свршени глаголи.
* Во формата за трето лице се испушта помошниот глагол сум.
* Кај оние глаголи што имаат две л-форми, се зема несвршената форма.
* Одречната форма се образува со негацијата **не** пред целата глаголска форма: не ќе сум читал.
* Со истото значење, одречна форма може да образуваме со глаголот **нема (во л-форма во среден род – немало) и да-конструкцијата**: *немало да читам.*

#### ****Значењата на идно прекажано време****

 Со идно прекажано време се означуваат дејства како со идното и минато-идното време, но кои не се засведочени. Ние не сме биле присутни, па затоа го прекажуваме дејството.

На пример:

**идно време:** *Тој ќе ми прости*. (Знам, ми кажал дека ќе ми прости.) Наспрема: *Тој ќе ми простел*. (Прекажано, некој друг ми кажал дека ќе ми прости.)

**минато-идно време**: *Тој ќе дојдеше да му кажаа на време*. (Засведочено дејство.) Наспроти прекажаното: *Тој ќе дошол да му кажеле на време.*

# ГЛАГОЛСКИ КОНСТРУКЦИИ СО ИМА/НЕМА

Глаголски конструкции со **има/нема** се [сложени глаголски форми](https://makedonskijazik.mk/2010/02/%D1%81%D0%BB%D0%BE%D0%B6%D0%B5%D0%BD%D0%B8-%D0%B3%D0%BB%D0%B0%D0%B3%D0%BE%D0%BB%D1%81%D0%BA%D0%B8-%D1%84%D0%BE%D1%80%D0%BC%D0%B8.html). Тие се карактеристични за македонскиот јазик и ги нема во другите јазици.

Овие сложени форми се образуваат така што помошниот глагол **има/нема** ги носи сите обележја, а самиот глагол е всушност глаголска придавка во среден род. Овие конструкции особено многу се употребуваат во западното македонско наречје.

Се образува со:

**има/нема и глаголска придавка во среден род**

 На пример: *Ги имам носено тие чевли пет години.*

Формите на помошниот глагол **има/нема** може да се менуваат во сите времиња, но нивното значење е малку поинакво:

 На пример:  
**имам земено** – форма на сегашно време  
**имав земено** – форма на минато определено време  
**сум имал земено** – форма на минато неопределено време  
**бев имал земено** – форма на предминато време  
**ќе имам земено** – форма на идно време  
**ќе имав земено** – форма на минато-идно време  
**ќе сум имал земено** – форма на идно прекажано време  
**би имал земено** – форма на можен начин

 Со овие глаголски форми се утврдува еден момент – сегашен, минат или иден до кој се сведува извршеноста на дејството. Така, имам носено (формата за сегашно време) значи дека дејството е извршено воопшто во минатото до моментот на зборувањето (има значење на минато определено); имав носено – дејството се извршило воопшто во минатото (има значење на минато неопределено) итн.

# . МОЖЕН НАЧИН (ПОТЕНЦИЈАЛ)

Можен начин е [сложена глаголска форма](https://makedonskijazik.mk/2010/02/%D1%81%D0%BB%D0%BE%D0%B6%D0%B5%D0%BD%D0%B8-%D0%B3%D0%BB%D0%B0%D0%B3%D0%BE%D0%BB%D1%81%D0%BA%D0%B8-%D1%84%D0%BE%D1%80%D0%BC%D0%B8.html). Со него се искажува глаголско дејство за кое се претполага дека е можно да се изврши под некој услов. Има една форма за еднина и една форма за множина. Од сите временски и начински форми, можниот начин има најупростена форма. Се образува со честичката би и [глаголската л-форма](https://makedonskijazik.mk/2018/10/%D0%B3%D0%BB%D0%B0%D0%B3%D0%BE%D0%BB%D1%81%D0%BA%D0%B0-%D0%BB-%D1%84%D0%BE%D1%80%D0%BC%D0%B0.html).

На пример:

Еднина Множина

1 л. би читал, би читала, би читало 1 л. би читале

2 л. би читал, би читала, би читало 2 л. би читале

3 л. би читал, би читала, би читало 3 л. би читале

Формите за сите три лица се исти, лицето се определува со лична заменка, со предметот или на некој поинаков начин.

На пример: *Кога не би заспал, би го гледал филмот.* (Кој? Јас, ти или тој?

Во контекст на текстот веројатно лесно би определиле за кого се зборува, но вака изолирана оваа реченица е нејасна. Затоа ќе ја појасниме со лична заменка: *Кога не би заспал, ти би го гледал филмот. Тој кога не би заспал, би го гледал филмот. Кога јас не би заспал, би го гледал филмот*.)

**Значење на можниот начин**

Основното значење на можниот начин е изразување претполагано, можно или посакувано дејство. Начинот не е зависен од времето на случување. Во современиот јазик можниот начин се употребува многу повеќе отколку во народниот и повеќе отколку во минатото.

* **услов**: *Кога би ми ја кажал вистината, би ти простил.* (Ако ми ја кажеш вистината, ќе ти простам.)
* **идност**: *Би останал ли кај мајка ти?* (Ќе останеш ли кај мајка ти?)
* **севременост:** *Зошто би верувале во него*? ( Зошто да веруваш во него?)

\* Забелешка:

Често се греши употребувајќи го можниот начин во целните реченици со сврзникот (за) да. Според нормата тоа не е дозволено.

На пример:

Правилно: *Избега од час за да дојде кај мене.*

Неправилно: *Избега од час за да би дошол кај мене.*